На основу, члана 35. тачка 7. Статута Града Сремска Митровица („Сл.лист Града Сремска Митровица“ бр. 13/2012) и Програма развоја здравствене заштите на територији Града Сремска Митровица за 2015/2016. годину, Скупштина Града Сремска Митровица, на седници одржаној 04.03.2016. године, донела је

**О Д Л У К У**

**О ПРИЗНАВАЊУ ПРАВА НА СУФИНАНСИРАЊЕ**

**ТРОШКОВА ВАНТЕЛЕСНЕ ОПЛОДЊЕ**

**I OСНОВНЕ ОДРЕДБЕ**

**Члан 1.**

Овом Одлуком утврђују се ближи услови, начин и поступак признавања права на финансијску помоћ (суфинансирање) Града Сремска Митровица у поступку вантелесне оплодње код парова који желе да имају сопствено потомство а то не могу да остваре природним путем, висина средстава за суфинансирање, као и обавеза извештавања о начину трошења буџетских средстава.

Овом Одлуком утврђују се шира права у односу на права из обавезног здравственог осигурања, у циљу да се што већи број парова који желе децу, а то не могу да остваре природним путем, укључи у поступак вантелесне оплодње.

Шира права, у смислу ове Одлуке утврђена су кроз: избор здравствене установе која ће вршити вантелесну оплодњу, број покушаја вантелесне оплодње и године старости жене.

**Члан 2.**

О могућности коришћења ширих права од права утврђених обавезним здравственим осигурањем за укључивање у поступак вантелесне оплодње уз суфинансирање Града Сремска Митровица, грађани се обавештавају путем средстава јавног информисања.

**II КРИТЕРИЈУМИ ЗА ОСТВАРИВАЊЕ ПРАВА**

**Члан 3.**

Право на суфинансирање за вантелесну оплодњу, коју обезбеђује Град Сремска Митровица може да оствари пар који:

* има држављанство Републике Србије;
* има пребивалиште на територији Града Сремска Митровица, најмање годину дана пре дана подношења захтева;
* испуњава медицинске критеријуме прописане од стране Републичке стручне комисије Министарства здравља за лечење поступцима биомедицински потпомогнутог оплођења (БМПО),
* је искористио право на два покушаја који се финансирају из средстава обавезног здравственог осигурања, уколико је жена млађа од 40 година;
* жена у моменту подношења захтева није навршила 45 година живота;

Право на суфинансирање за вантелесну оплодњу из става 1. овог члана може остварити и пар који има једно дете, а нема услова да природним путе добије друго дете, као и пар у којем мушкарац нема деце или нема живе деце, а живи у заједници са женом која има сопствену децу.

**Члан 4.**

Право на финансијску помоћ у поступку вантелесне оплодње која се исплаћује из средстава буџета Града се може остварити за један покушај вантелесне оплодње у току године**.**

**III ВИСИНА ИЗНОСА ЗА СУФИНАНСИРАЊЕ ПОСТУПКА ВАНТЕЛЕСНЕ ОПЛОДЊЕ**

**Члан 5.**

Висина износа за спровођење поступка вантелесне оплодње, која се исплаћује из буџета Града Сремска Митровица износи 150.000,00 динара (стопедесетхиљададинара) по пару и исплаћује се у једнократном износу, док се не утроше средства планирана у буџету Града Сремска Митровица за текућу годину.

**IV ПОСТУПАК ЗА ОСТВАРИВАЊЕ ПРАВА**

**Члан 6.**

Захтев за доделу средстава за суфинансирање поступка вантелесне оплодње се подноси Комисији за утврђивање испуњености услова за суфинансирање у поступку вантелесне оплодње путем градске управе надлежне за послове здравствене заштите Града Сремска Митровица у затвореној коверти са обавезном назнаком „Н/Р Комисији за утврђивање испуњености услова за суфинансирање у поступку вантелесне оплодње -Захтев за финансијску помоћ за вантелесну оплодњу“.

Захтев за доделу финансијске помоћи за вантелесну оплодњу мора бити потписан од стране оба партнера.

Уз захтев се прилаже:

-извод из матичне књиге венчаних или изјава оверена од стране два сведока да пар живи заједно;

-уверење о држављанству Републике Србије;

-уверење о пребивалишту пара и фотокопије личних карата;

- медицинска документација односно резултати извршених анализа и дијагностике које захтева и Републичка стручна комисија Министарства здравља за лечење поступцима биомедицински потпомогнутог оплођења (БМПО), када се ови поступци спроводе о трошку државе;

-потврда-уверење Републучког фонда за здравствено осигурање да је пар искористио право на два покушаја који се финансирају из средстава обавезног здравственог осигурања, уколико је жена млађа од 40 година. Уколико је жена старија од 40 година овај доказ није потребно подносити.

-предрачун здравствене установе коју је пар одабрао за вантелесну оплодњу, о висини средстава потребних за покриће трошкова вантелесне оплодње.

Пар који жели да поступак вантелесне оплодње спроведе уз суфинансирање Града Сремска Митровица, може то учинити у оним здравственим установама, код којих се овај поступак може спроводити и када се он обавља о трошку РФЗО.

**Члан 7.**

О праву на финансијску помоћ за суфинансирање поступка вантелесне оплодње одлучује, у року од 30 дана од дана подношења захтева, градска управа надлежна за послове здравствене заштиту решењем, на основу мишљења Комисије за утврђивање испуњености услова за финансијску помоћ у поступку вантелесне оплодње.

Комисију за утврђивање испуњености услова за финансијску помоћ у поступку вантелесне оплодње, образује Градоначелник Града посебним решењем.

Комисију чине: 2 лекара специјалисти гинекологије, психолог, координатор из реда запослених у градској управи.

На решење градске управе о утврђивању права на финансијску помоћ за суфинансирање поступка вантелесне оплодње, може се уложити жалба Градском већу у року од 15 дана од дана пријема решења.

**Члан 8.**

У складу са донетим решењем из члана 7. ове Одлуке начелник градске управе надлежне за послове здравствене заштиту закључује Уговор са корисницима средстава (паром којем су средства одобрена) , којим се ближе уређују међусобна права и обавезе уговорних страна.

**Члан 9.**

Одобрена финансијска средства на основу закљученог Уговора уплаћују се на текући рачун корисника средстава.

**V НАЧИН ИЗВЕШТАВАЊА О НАМЕНСКОМ ТРОШЕЊУ СРЕДСТАВА**

**Члан 10.**

Корисник средстава је дужан да додељена средства користи искључиво за намену за коју су му додељена.

Доказ о наменском трошењу додељених средстава је извештај са рачунима здравствене установе о спроведеном поступку вантелесне оплодње, који је корисник дужан да достави у року од 90 дана од дана преноса средстава.

Уколико корисник средстава, у року из претходног става, не достави извештај са рачунима здравствене установе, сматраће се да средства нису наменски утрошена и против истог покренуће се поступак за повраћај пренетих средстава увећаних за законску затезну камату.

Недостављање извештаја, ненаменско трошење средстава и неизвршавање повраћаја неутрошених средстава има за последицу и немогућност коришћења средстава за исту намену у наредној години.

**VI ЗАВРШНЕ ОДРЕДНЕ**

**Члан 11.**

Ова Одлука ступа на снагу осмог дана од дана објављивања у „Службеном листу Града Сремска Митровица“

**СКУПШТИНА ГРАДА СРЕМСКА МИТРОВИЦА**

Број: 450-2/2016-I

Дана: 04.03.2016.године

Сремска Митровица ПРЕДСЕДНИК СКУПШТИНЕ ГРАДА

***Милан Ковачевић, с.р.***